b'\n_START_ARTICLE_\nMegabiz I.\n_START_SECTION_\nPozadina\n_START_PARAGRAPH_\nU o\xc5\xbeujku 522. pr. Kr. na perzijsko prijestolje stupa magijski uzurpator Gaumata koji se predstavljao kao Smerdis, legitimni brat Kambiza II. koji je ranije tajno pogubljen. Nakon \xc5\xa1to je \xc4\x8duo za uzurpaciju prijestolja, Kambiz II. odlu\xc4\x8dio se vratiti iz pohoda protiv Egipta u Perziju da se obra\xc4\x8duna sa Gaumatom, no prilikom putovanja je umro \xc5\xa1to je omogu\xc4\x87ilo la\xc5\xbenom velikom kralju da vlada nekoliko mjeseci._NEWLINE_Otan, brat Kambizove i Smerdisove majke, uo\xc4\x8dio je Gaumatinu prijevaru pa je pozvao plemi\xc4\x87e Aspatina i Gobriasa koji su se zajedno sa Megabizom I., Intafrenom i Hidarnom Starijim urotili protiv la\xc5\xbenog velikog kralja. Dok su kovali planove priklju\xc4\x8dio im se i sedmi \xc4\x8dlan Darije I., Kambizov ro\xc4\x91ak odnosno sin Histaspa. Darije ih je uvjerio kako ne smiju \xc4\x8dekati ve\xc4\x87 odmah krenuti u akciju, pa je la\xc5\xbeni Smerdis ubijen 29. rujna 522. pr. Kr.\n_START_SECTION_\nPoliti\xc4\x8dki \xc5\xbeivot\n_START_PARAGRAPH_\nHerodot spominje kako su Megabiz I., Otan i Darije Veliki nakon svrgavanja Gaumate raspravljali o budu\xc4\x87em ustroju Perzijskog Carstva; Megabiz se zalagao za oligarhiju, Otan za demokraciju, a Darije za monarhiju. Naposljetku je prevagnuo Darijev prijedlog, \xc5\xa1to se mo\xc5\xbee obrazlo\xc5\xbeiti perzijskim te\xc5\xbenjama da nakon brojnih pobuna postanu strogo organizirana centralisti\xc4\x8dka dr\xc5\xbeava, ali i Darijevim autoritetom nakon \xc5\xa1to je postao velikim kraljem._NEWLINE_Atenski povjesni\xc4\x8dar Ksenofont (oko 430. - 355. pr. Kr.) tvrdi kako je Megabiz I. slu\xc5\xbeio Kira Velikog kao satrap Arabije, no to se ne smatra pouzdanim. Prema Herodotu, Megabiz je imao sina Zopira koji je pomogao Dariju Velikom da ugu\xc5\xa1i pobunu u Babilonu. Iz tog razdoblja poznate su dvije pobune; ona predvo\xc4\x91ena Nidintu-Belom te Arakhom, no djela gr\xc4\x8dkog povjesni\xc4\x8dara \xc4\x8desto se ne poklapaju sa perzijskim i mezopotamskim povijesnim dokumentima. Zopir je imao sina Megabiza II, koji je bio jedan od najva\xc5\xbenijih perzijskih vojskovo\xc4\x91a tijekom prve polovice 5. stolje\xc4\x87a pr. Kr.'